Arrontegi (barrutia)

Wikipedia(e)tik

Arrontegi Barakaldoko (Bizkaia) barrutia da. Barrutiak 7.829 biztanle eta 0,156 kilometro karratuko azalera dauka (2006an Barakaldoko udalak emaniko datuen arabera). Arrontegiko auzoa, izen bereko mendiaren magalean kokatzen da. Auzoak izena ematen dio Bilboko itsasadarra zeharkatzen duen Arrontegi Zubiari. Mendi baten magalean kokaturik egoteagatik, auzoak malda ugari ditu. Malda hauek, hegoaldetik iparraldera hedatzen dira, Barakaldo erdiguneraino alegia. Iparraldean Zaballa-Zentrua barrutiarekin egiten du muga, eta hegoaldean Lutxanako barrutiarekin.

[aldatu] Arrontegi mendiaren berreskuratzea

Arrontegi mendia Barakaldo erdigunean ia kokatzen da, eta urteetako jarduera industrialak gogor eragin dio bertako landarediari. Lutxana auzoko Sefanitro Dorreen proiektuarekin batera, Arrontegi mendixkaren berreskuratze lanak burutuko dira. Horrela, gaur egun ia landarediarik ez duen mendian, zuhaitzak eta mota ezberdineko landareak landatuko dira. Horrez gain, Arrontegi eta Lutxana elkartuko dituen zubibide bat eraikiko da autobidearen gainean.